

REPUBLIKA HRVATSKA **N A C R T**

ISTARSKA ŽUPANIJA

**OPĆINA SVETA NEDELJA**

**Općinsko vijeće**

KLASA: \_\_\_\_\_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_\_\_

Nedešćina, \_\_\_\_\_\_\_\_\_\_\_\_\_\_\_

Na temelju članka 48. stavka 4. Zakona o predškolskom obrazovanju („Narodne novine“ broj 10/97, 107/07, 94/13, 98/19, 57/22. i 101/23) i članka 33. Statuta Općine Sveta Nedelja („Službene novine Općine Sveta Nedelja“ broj 11/18. i 3/21) Općinsko vijeće Općine Sveta Nedelja, na sjednici održanoj dana \_\_\_\_\_\_\_\_\_\_\_\_\_\_\_\_\_\_ 2024. godine donosi

**ODLUKU**

**o financiranju redovne djelatnosti**

**Dječjeg vrtića „Pjerina Verbanac“ Labin**

**Članak 1.**

(1) Ovom Odlukom utvrđuju se mjerila za naplatu usluga Dječjeg vrtića „Pjerina Verbanac“ Labin (u daljnjem tekstu: Dječji vrtić) od roditelja - korisnika usluga.

(2) Odredbe ove Odluke koje se odnose na roditelje na odgovarajući se način primjenjuju i na skrbnike djece koja pohađaju Dječji vrtić.

(3) Izrazi koji se koriste u ovoj Odluci, a imaju rodno značenje, koriste se neutralno i odnose se jednako na muški i ženski rod.

**Članak 2.**

(1) Dječji vrtić „Pjerina Verbanac“ Labin predškolska je ustanova čija je djelatnost predškolski odgoj i obrazovanje djece rane i predškolske dobi (u daljnjem tekstu: predškolski odgoj).

(2) Dječji vrtić organizira i provodi programe njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima.

**Članak 3.**

Ekonomska cijena redovitog programa Dječjeg vrtića sukladno odredbama važećeg pedagoškog standarda predškolskog odgoja i obrazovanja obuhvaća sljedeće vrste troškova:

1. izdatke za zaposlenike: bruto plaće i naknade za zaposlenike sukladno propisima kojima se uređuju plaće, naknade i drugi prihodi
2. izdaci za utrošeni materijal, sitan inventar, energiju, komunalne i ostale usluge
3. izdaci za tekuće održavanje
4. izdaci za prehranu djece sukladno broju i kvaliteti dnevnih obroka
5. izdaci za didaktički materijal i opremu.

**Članak 4.**

(1) Roditelji - korisnici usluga (i otac i majka s djetetom) koji imaju prebivalište na području Općine Sveta Nedelja, sudjeluju u cijeni redovitog programa predškolskog odgoja i obrazovanja u iznosu od 0,00 eura.

(2) Iznimno, od stavka 1. ovog članka, u opravdanim slučajevima (npr. razvod braka, dozvola boravka jednog roditelja) priznat će se prebivalište samo jednog roditelja radi ostvarivanja prava iz stavka 1. ovog članka.

**Članak 5.**

Strani državljani s važećom dozvolom za rad i odobrenim boravkom u Republici Hrvatskoj, a koji žive na području Općine Sveta Nedelja, sudjeluju u cijeni redovitog programa predškolskog odgoja i obrazovanja u iznosu od 0,00 eura.

**Članak 6.**

Korisnici - samohrani roditelji sudjeluju u cijeni redovitog programa predškolskog odgoja i obrazovanja u iznosu od 0,00 eura.

**Članak 7.**

Ukoliko roditelji - korisnici usluga Dječjeg vrtića i dijete nemaju prebivalište na području Općine Sveta Nedelja, tada plaćaju punu cijenu Dječjeg vrtića.

**Članak 8.**

Sudjelovanje roditelja - korisnika usluga u mjesečnoj cijeni usluga Dječjeg vrtića utvrditi će se na temelju sljedećih dokaza:

* dokaz o prebivalištu odnosno boravištu djeteta i roditelja
* dokaz o statusu samohranog roditelja
* dokaz o razvodu braka ili drugi dokaz da drugi roditelj ne živi u zajedničkom kućanstvu
* preslika dozvole boravka (za boravak i rad)
* drugo.

**Članak 9.**

(1) Program predškole za djecu koja pohađaju vrtić integriran je u redoviti program predškolskog odgoja koji se izvodi u odgojno - obrazovnoj skupini za djecu prije polaska u školu ili u mješovitoj odgojno - obrazovnoj skupini.

(2) Obveznik predškole koji ne pohađa Dječji vrtić upisuje program predškole u Dječjem vrtiću.

(3) Program predškole za roditelje je besplatan.

**Članak 10.**

Usluge za druge odgojno - obrazovne programe Dječjeg vrtića i programe sukladno odredbama važećeg pedagoškog standarda predškolskog odgoja i obrazovanja, koji se izvode ovisno o potrebama djece i zahtjevima roditelja, naplaćuju se od korisnika.

**Članak 11.**

Roditelj će po potrebi dodatno snositi troškove za sljedeće aktivnosti u organizaciji Dječjeg vrtića:

* poludnevni i cjelodnevni izlet (prijevoz autobusom, ulaznice i sl.)
* gostovanje kazališnih skupina u Dječjem vrtiću
* programe koji imaju suglasnost nadležnog ministarstva za obrazovanje.

**Članak 12.**

Ova Odluka stupa na snagu prvog dana od dana objave u „Službenim novinama Općine Sveta Nedelja“.

**Predsjednik**

**Općinskog vijeća**

**Nenad Radičanin**

**O b r a z l o ž e n j e**

**I. ZAKONSKA OSNOVA ZA DONOŠENJE**

- Zakon o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22 i 101/23)

- Statut Općine Sveta Nedelja („Službene novine Općine Sveta Nedelja“ broj 11/18. i 3/21)

**II. OBRAZLOŽENJE PRIJEDLOGA ODLUKE**

Člankom 48. stavkom 4. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22 i 101/23) propisano je da dječji vrtić, koji je osnovala jedinica lokalne i područne (regionalne) samouprave, naplaćuje svoje usluge od roditelja - korisnika usluga, sukladno, sukladno mjerilima koja utvrđuje predstavničko tijelo te jedinice osim programa predškole koji je za roditelje besplatan.

Odredbom članka 33. Statuta Općine Sveta Nedelja („Službene novine Općine Sveta Nedelja“ broj 11/18. i 3/21) propisano je da Općinsko vijeće Općine Sveta Nedelja donosi odluke i druge opće akte kojima uređuje pitanja iz samoupravnog djelokruga Općine.

Općine Sveta Nedelja s ciljem poboljšanja demografske slike i potpore obiteljima pokreće inicijativu za financiranje vrtića u stopostotnom iznosu za sve korisnike koji imaju prebivalište na području Općine Sveta Nedelja, a što je planirano u Proračunu Općine Sveta Nedelja za 2025. godinu.

Sukladno ovom nacrtu Odluke o financiranju redovne djelatnosti Dječjeg vrtića „Pjerina Verbanac“ Labin roditelji - korisnici usluga (i otac i majka s djetetom) koji imaju prebivalište na području Općine Sveta Nedelja, sudjeluju u cijeni redovitog programa predškolskog odgoja i obrazovanja u iznosu od 0,00 eura.

Iznimno od prethodno navedenog, u opravdanim slučajevima (npr. razvod braka, dozvola boravka jednog roditelja), priznat će se prebivalište samo jednog roditelja radi ostvarivanja prava iz stavka 1. ovog članka.

Za strane državljane s važećom dozvolom za rad i odobrenim boravkom u Republici Hrvatskoj, a koji žive na području Općine Sveta Nedelja, predlaže se da sudjeluju u cijeni redovitog programa predškolskog odgoja i obrazovanja u iznosu od 0,00 eura.

Ukoliko roditelji - korisnici usluga Dječjeg vrtića i dijete nemaju prebivalište odnosno boravište na području Općine Sveta Nedelja, tada bi plaćali punu cijenu Dječjeg vrtića.

Korisnici - samohrani roditelji također bi sudjelovali u cijeni redovitog programa predškolskog odgoja i obrazovanja u iznosu od 0,00 eura.

Ova inicijativa temelji se na uvjerenju da ulaganje u odgoj i obrazovanje predstavlja ključni korak u stvaranju zdravih temelja za budućnost zajednice.

Besplatan vrtić za svu djecu doprinio bi smanjenju financijskog opterećenja obitelji, čime bi se potaknulo bolje usklađivanje profesionalnih i obiteljskih obveza te bi se osigurale jednake mogućnosti za sve obitelji.

Ova mjera dio je šireg plana ulaganja Općine Sveta Nedelja u obrazovanje i odgoj koji su ključni faktor u održivom razvoju zajednice.

Kroz potpuno financiranje vrtića, Općina želi obiteljima olakšati pristup kvalitetnom obrazovanju i odgoju, bez financijskog opterećenja.

Općina Sveta Nedelja je stava da je ulaganje u odgoj i obrazovanje najvažniji korak prema jačanju društvene kohezije i stvaranju povoljnijeg okruženja za obitelji.

Uz pomoć ove mjere svi bi roditelji, bez obzira na njihov socio-ekonomski status, svojoj djeci mogli osigurati ravnopravan početak u obrazovnom sustavu.

S obzirom na demografske izazove s kojima se suočava društvo, Općina Sveta Nedelja smatra da će ovaj projekt biti od iznimne važnosti u poticanju većeg broja obitelji na ostanak i razvoj u Općini.

Ulaganje u odgoj i obrazovanje od najranije dobi zasigurno donosi dugoročne koristi cijeloj zajednici.

**III. FINANCIJSKA SREDSTVA POTREBNA ZA PROVEDBU OVE ODLUKE**

Za provedbu ove Odluke osigurana su sredstva u Proračunu Općine Sveta Nedelja za 2025. godinu.

**IV. SAVJETOVANJE S JAVNOŠĆU**

Organizator i nositelj postupka savjetovanja je Jedinstveni upravni odjel Općine Sveta Nedelja.

Obzirom da je Odluka o financiranju redovne djelatnosti Dječjeg vrtića „Pjerina Verbanac“ Labin opći akt koji se odnosi na pitanja od interesa građana, to će se prije njezina donošenja provesti postupak savjetovanja s javnošću. u smislu Zakona o pravu na pristup informacijama (“Narodne novine”, broj 25/13, 85/15. i 69/22).

Radi uključivanja javnosti u smislu odredbi Zakona o pravu na pristup informacijama, o Nacrtu Odluke provesti će se internetsko savjetovanje s javnošću u trajanju od 30 dana.

Nacrt Odluke javno će se objaviti na službenoj internetskoj stranici Općine Sveta Nedelja te će se time omogućiti javnosti da za vrijeme trajanja internetskog savjetovanja dostavi svoje prijedloge, primjedbe i mišljenja na Nacrt ove Odluke.

Savjetovanje s javnošću o predmetnoj Odluci otvoreno je do 19. siječnja 2025. godine te pozivamo sve fizičke i pravne osobe da u tom roku, na propisanom obrascu, koji se nalazi u nastavku, daju svoje primjedbe i prijedloge na Odluku.

Po provedbi savjetovanja s javnošću Općinska načelnica Općine Sveta Nedelja utvrdit će Prijedlog Odluke o financiranju redovne djelatnosti Dječjeg vrtića „Pjerina Verbanac“ Labin u koji će se ugraditi svi prihvaćeni prijedlozi, primjedbe i mišljenja javnosti ukoliko ih bude bilo te ukoliko su ista zakonita i stručno utemeljena, nakon čega će se tako utvrđeni Prijedlog Odluke s Izvješćem o provedenom savjetovanju s javnošću uputiti Općinskom vijeću Općine Sveta Nedelja, kao donositelju akta, na razmatranje i donošenje.

**Jedinstveni upravni odjel**